Meddelelse i henhold til EF-traktatens artikel 95, stk. 4

Anmodning om tilladelse til at opretholde nationale bestemmelser, der er uforenelige med en harmoniseringsforanstaltning vedtaget af Fællesskabet

(2003/C 100/07)

(EØS-relevant tekst)

1. Ved brev af den 17. januar 2003 gav Kongeriget Nederlandenes regering i henhold til EF-traktatens artikel 95, stk. 4, Kommissionen meddelelse om de gældende nationale bestemmelser for anvendelsen af korte chlorparaffiner (SCCP) med henblik på at opretholde dem som en undtagelse fra bestemmelserne i Europa-Parlamentets og Rådets direktiv 2002/45/EF(1) om tyvende ændring af Rådets direktiv 76/769/EØF(2) vedrørende begrænsning af markedsføring og anvendelse af visse farlige stoffer og præparater (korte chlorparaffiner). Kommissionen modtog meddelelsen fra Nederlandene den 21. januar 2003.

2. I artikel 95, stk. 4, hedder det: "Hvis en medlemsstat, efter at Rådet eller Kommissionen har vedtaget en harmoniseringsforanstaltning, finder det nødvendigt at opretholde nationale bestemmelser, som er begrundet i vigtige behov, hvortil der henvises i artikel 30, eller som vedrører miljøbeskyttelse eller beskyttelse af arbejdsmiljøet, giver den Kommissionen meddelelse om disse bestemmelser og om grundene til deres opretholdelse."

3. I artikel 95, stk. 6, hedder det: "Kommissionen bekræfter eller forkaster inden seks måneder efter meddelelsen [...] de pågældende nationale bestemmelser efter at have konstateret, om de er et middel til vilkårlig forskelsbehandling eller en skjult begrænsning af samhandelen mellem medlemsstaterne, og om de udgør en hindring for det indre markeds funktion."

4. Ved de nationale bestemmelser(3) gennemføres PARCOM-afgørelse 95/1 fra juni 1995 om gradvis afvikling af anvendelsen af SCCP, som var truffet inden for rammerne af konventionen om forhindring af landbaseret havforurening (OSPAR-konventionen). Bestemmelserne forbyder anvendelse af SCCP på tre områder, nemlig som blødgørere i maling, præparater til overfladebehandling eller fugemasser, i skærevæsker til metalbearbejdning og som flammehæmmende middel i gummi, plast eller tekstiler, idet der dog gælder visse begrænsede, midlertidige undtagelser.

5. Den nederlandske regering anser det for nødvendigt at opretholde de nationale bestemmelser af hensyn til menneskers sundhed og miljøbeskyttelsen og henviser i denne forbindelse til en undersøgelse om de økotoksikologiske virkninger af chlorparaffiner(4). Den nederlandske regering anfører desuden, at det er nødvendigt at opretholde bestemmelserne for at sikre, at Kongeriget Nederlandene også fremover kan opfylde forpligtelserne som følge af OSPAR-konventionen og afgørelse 95/1, som det er kontraherende part i.

6. Kommissionen erindrer de berørte parter om, at der i princippet ikke tages hensyn til eventuelle bemærkninger til den nederlandske meddelelse, der indgives senere end en måned efter offentliggørelsen af denne meddelelse i Den Europæiske Unions Tidende. Desuden forbeholder Kommissionen sig ret til at meddele eventuelle bemærkninger, der indgives til den, til Kongeriget Nederlandene.

7. Yderligere oplysninger om meddelelsen fås ved henvendelse til: Janine van Aalst ( tlf. (31-70) 351 93 06 ) Wini Broadbelt ( tlf. (31-70) 351 83 68 ).

Kontaktpunkt i Europa-Kommissionen: Giovanni Indirli Europa-Kommissionen Generaldirektoratet for Erhvervspolitik

Kontor E3 "Kemisk Industri"

AN 88 4/39 B - 1049 Bruxelles Tlf. (32-2) 295 12 65 Fax (32-2) 295 02 81 E-post: giovanni.indirli@cec.eu.int.

(1) EFT L 177 af 6.7.2002, s. 21.

(2) EFT L 262 af 27.9.1967, s. 201.

(3) "Besluit van 3 november 1999, houdende regels inzake het beperken van het gebruik van kortketenige gechloreerde paraffines (Besluit gechloreerde paraffines WMS)", Staatsblad van het Koninkrijk der Nederlanden, årgang 1999, 478.

(4) "'Ecotoxicological advice on chlorinated paraffins', D. F. Kalf and E. J. van de Plassche, February 1996 (carried out on behalf of the Directorate for Environmental Protection, Directorate for Chemicals, External Safety, and Radiation Protection within the framework of project 'Existing chemicals: National Program (MAP Milieu, Bestaande Stoffen Nationaal, nr. 601503)')".